**UPUTE ZA POPUNJAVANJE**

**PRATEĆEG LISTA ZA OTPAD**

Prateći list se ispunjava u odgovarajućem broju primjeraka od kojih po jedan primjerak zadržava osoba koja predaje otpad, osoba koja preuzima otpad i osoba koja prevozi otpad.

Prateći list se ispunjava za jednu pošiljku otpada koja se prevozi odnosno predaje tvrtki ovlaštenoj za preuzimanje otpada u posjed. Prijevozno sredstvo kojim se prevozi otpad, istovremeno može prevoziti jednu ili više pošiljki otpada. Prilikom prikupljanja miješanog komunalnog otpada ili biorazgradivog komunalnog otpada ili glomaznog otpada smatra se da vozilo kojim se taj otpad prikuplja sadrži jednu pošiljku otpada.

Pošiljka mora biti određena na način da su ispunjena odgovarajuća polja u

DIO A – PODACI O OTPADU u trenutku utovara otpada u prijevozno sredstvo, osim u slučaju kad pošiljka otpada nastaje uzastopnim prikupljanjem manjih količina istovrsnog otpada različitih proizvođača/posjednika otpada koji nisu pravne osobe ili fizičke osobe-obrtnici, pri čemu se smatra da je pošiljka nastala kad je završeno punjenje spremnika otpada na prijevoznom sredstvu te se primopredajom otpada smatra utovar takvog otpada u prijevozno sredstvo.

BROJ PL-O: upisuje se broj Pratećeg lista koji sadrži redom sljedeće podatke:

– ključni broj otpada (bez oznake \*),

– OIB osobe koja predaje otpad (u slučaju obrta upisuje se MBO obrta),

– šest znakova od kojih prva tri označavaju organizacijsku jedinicu na adresi polazišta kojom upravlja osoba koja predaje otpad (ako nije određena organizacijska jedinica upisuje se 000) i druga tri koji označavaju internu oznaku (npr. zahtjev sustava upravljanja za jedinstvenom oznakom dokumenta i sl., a ako takav zahtjev ne postoji upisuje se 000) i

– numeričku brojčanu oznaku počevši od broja 1. u tekućoj kalendarskoj godini tog očevidnika.

Pojedini dijelovi broja pratećeg lista međusobno su odijeljeni povlakom ili donjom crtom (primjer broja pratećeg lista: 111111-11111111111\_111AAA-1). Broj Pratećeg lista smatra se jedinstvenom oznakom pošiljke otpada u kalendarskoj godini.

Osoba koja predaje otpad mora osigurati da su prilikom predaje otpada prijevozniku otpada u Pratećem listu ispunjeni svi odgovarajući podaci osim sljedećih polja u DIO C – PODACI O TVRTKI KOJA PREUZIMA OTPAD: DATUM PREUZIMANJA POŠILJKE, ODGOVORNA OSOBA (ime i prezime, ovjera) i PRIJEVOZNIK PREDAO.

Tvrtka koja preuzima otpad mora osigurati da su prilikom preuzimanja određene pošiljke otpada (tehnološki proces prihvata otpada) ispunjena sva odgovarajuća Polja pratećeg lista.

Za slučaj povrata pošiljke otpada (osoba koja preuzima otpad vraća pošiljku otpada osobi koja predaje otpad iz razloga određenih u tehnološkom procesu prihvata otpada) na Pratećem listu koji je pratio pošiljku, u polje Napomena, upisuje se »POVRAT POŠILJKE« te se linijama prekriži drugi stupac u DIO C – PODACI O TVRTKI KOJA PREUZIMA OTPAD.

Za slučaj prijevoza otpada za vlastite potrebe (prijevoz otpada između dviju lokacija kojima raspolaže ista tvrtka uključujući i prijevoz otpada mobilnim reciklažnim dvorištem od naselja u kojem se prikupio otpada do lokacije kojom upravlja ista tvrtka koja upravlja mobilnim reciklažnim dvorištem), u Pratećem listu mora biti ispunjeni odgovarajući podaci u sljedećim rubrikama:

– BROJ PL-O,

– DIO A – PODACI O OTPADU,

– DIO B – PODACI O OSOBI KOJA PREDAJE OTPAD,

– u DIO C – PODACI O TVRTKI KOJA PREUZIMA OTPAD drugi stupac, a prvi stupac se linijama prekriži,

– DIO D – PODACI O PRIJEVOZNIKU,

– u rubrici NAPOMENA upisuje se velikim štampanim slovima »PRIJEVOZ ZA VLASTITE POTREBE«.

**DIO A – PODACI O OTPADU**

KLJUČNI BROJ: u prvih šest polja upisuje se šest znamenki odgovarajućeg ključnog broja otpada propisanog posebnim propisom koji uređuje Katalog otpada, a u sedmo polje unosi se u slučaju pošiljke opasnog otpada znak »\*«.

KOLIČINA OTPADA U POŠILJCI: upisuje se količina otpada koja čini pošiljku otpada u kilogramima. Iznimno kad proizvođač otpada predaje pošiljku otpada osobi ovlaštenoj za preuzimanje vrste otpada koja čini pošiljku pri čemu proizvođaču otpada podatak o masi pošiljke nije dostupan, proizvođač otpada upisuje zapremina pošiljke otpada u metrima kubnim odnosno zapreminu spremnika otpada, a podatak o masi pošiljke otpada upisuje osoba ovlaštena za preuzimanje otpada.

NAČIN – upisuje se način na koji je određena masa količine otpada pošiljke i to: O za masu određenu vaganjem pošiljke odnosno P za procjenu. U slučaju kad je količina otpada pošiljke određena kao zapremina upisuje se X.

FIZIKALNO SVOJSTVO: upisuje se sljedeća odgovarajuća oznaka za:

1 prah,

2 kruto,

3 pastozno,

4 muljevito,

5 tekuće,

6 plinovito i

7 ostalo (prilikom korištenja oznake 7. u polje NAPOMENA upisuje se oznaka »FS7-« iza koje se upisuje odgovarajuće svojstvo).

Odabirom jedne ili više ponuđenih opcija potrebno je specificirati otpad kao: KOMUNALNI ili PROIZVODNI te OPASNI ili NEOPASNI.

H OZNAKE: upisuju se odgovarajuće oznake svojstva otpada koje čine otpad opasnim sukladno Zakonu i odgovarajućoj analizi ili posebnom propisu koji uređuje Katalog otpada. U slučaju neopasnog otpada upisuje se znak »X«.

OPIS OTPADA: upisuje se vlastiti opis otpada na način da se što preciznije prikaže o kojoj vrsti otpada je riječ (npr. plinske boce, otpadna cijanidna kiselina i sl.).

POŠILJKA JE NAMIJENJENA ZA: – u slučaju kad se pošiljka upućuje na postupak:

– oporabe upisuje se R,

– zbrinjavanja upisuje se D,

– pripreme prije oporabe ili zbrinjavanja PP.

PAKIRANJE OTPADA: upisuje se znak »X« kojom se označava odgovarajuće pakiranja pošiljke otpada.

BROJ PAKIRANJA POŠILJKE: upisuje se ukupni broj pakiranja koje sadrži pošiljka otpada (rasuti otpad smatra se jednom pošiljkom i upisuje se »1«).

PORIJEKLO KOMUNALNOG OTPADA: rubriku ispunjava samo davatelj javne usluge prikupljanja miješanog komunalnog otpada odnosno biorazgradivog komunalnog otpada, pri čemu se upisuje područje sa kojeg je otpad sakupljen (naselje/jedinica lokalne samouprave i županija).

**DIO B – PODACI O OSOBI KOJA PREDAJE OTPAD**

Upisuju se podaci o osobi koja predaje otpad: NAZIV OSOBE (tvrtka ili ime i prezime fizičke osobe građanina), SJEDIŠTE/ADRESA, broj telefona, mobitela, fax-a, e-mail, osobni identifikacijski broj (OIB) osobe koja predaje otpad, ime i prezime kontakt osobe i kontakt podaci (broj telefona, mobitela, fax-a, e-mail). Kad otpad predaje fizička osoba (građanin) koja nema hrvatsko državljanstvo umjesto OIB-a unosi se oznaka »BP-« iza koje neposredno slijedi broj putovnice i u zagradi državljanstvo te osobe (npr. BP-123456789 (mađarsko)).

NKD RAZRED (2007): – ispunjava samo proizvođač otpada kad pošiljku čini otpad nastao obavljanjem uslužne djelatnosti (Uslužnom djelatnosti se smatraju djelatnosti propisane posebnim propisom koji uređuje nacionalnu klasifikaciju djelatnosti u području G-U odnosno odjeljci 45-99, osim djelatnosti 46.77).

DATUM PREDAJE POŠILJKE: – upisuje se kalendarski datum kad je osoba koja predaje otpad predala otpad osobi koja preuzima otpad ili prijevozniku otpada radi prijevoza otpada do lokacije preuzimanja otpada u obliku DD/MM/GGGG (gdje DD označava redni broj dana u mjesecu, MM redni broj mjeseca u godini i GGGG označava godinu).

ADRESA POLAZIŠTA: – upisuje se adresa lokacije na kojoj je nastala odgovarajuća pošiljka otpada, osim u slučaju kad lokacija nema adresu (npr. gradilište ceste, nasip i dr.) kad se upisuje katastarska čestica i katastarska općina.

PREDAO: – upisuje se ime i prezime osobe koja predaje otpad i u nastavku na crti se ovjerava vlastoručnim potpisom. Predaju pošiljke otpada i ovjeru radi osoba odgovorna za zastupanje tvrtke ili osoba koju je za to ovlastila osoba odgovorna za zastupanje tvrtke ili kad je to slučaj fizička osoba (građanin) koji predaje otpad. Osoba koja predaje otpad ovjerom Pratećeg lista u dijelu B potvrđuje da je predala prijevozniku otpada pošiljku otpada određenu u dijelu A, na dan određen »datumom predaje pošiljke« i na lokaciji određenoj »adresom polazišta«, u svrhu prijevoza te pošiljke do tvrtke ovlaštene za preuzimanje tog otpada na lokaciji određenoj adresom odredišta iz dijela C.

PRIJEVOZNIK PREUZEO: – upisuje se ime i prezime osobe koja obavlja prijevoz otpada i koja je preuzela otpad u svrhu prijevoza od »adrese polazišta« do »adrese odredišta« i u nastavku na praznu crtu upisuje se vlastoručni potpis te osobe. Prijevoznik otpada ovjerom Pratećeg lista, na odgovarajućem mjestu u dijelu B, potvrđuje da je od osobe koja predaje otpad preuzeo pošiljku otpada određenu u dijelu A, na dan određen »datumom predaje pošiljke« i na lokaciji određenoj »adresom polazišta«, u svrhu prijevoza te pošiljke do tvrtke ovlaštene za preuzimanje otpada koji čini tu pošiljku na lokaciji određenoj »adresom odredišta«.

**DIO C – PODACI O TVRTKI KOJA PREUZIMA OTPAD**

Upisuju se podaci o tvrtki koja preuzima otpad: tvrtka, osobni identifikacijski broj (OIB), adresa sjedišta, ime i prezime kontakt osobe i kontakt podaci (broj telefona, mobitela, fax-a, e-mail).

OVLAST ZA PREUZIMANJE OTPADA U POSJED – upisuje se jedna od sljedećih oznaka:

– kad pošiljku otpada preuzima trgovac otpadom koji je ovlašten preuzeti otpad u posjed upisuje se: broj upisa u očevidnik trgovaca otpadom i povlakom odvojeni broj upisa u očevidnik reciklažnih dvorišta (npr. TRG-111-REC-111) ili D-KLASA dozvole za gospodarenje otpadom (npr. D-UP/I-111-11/11-11/111),

– kad otpad preuzima tvrtka koja upravlja reciklažnim dvorištem upisuje se: broj upisa u očevidnik reciklažnih dvorišta i oznaka (npr. REC-111 ili REC-111-M2),

– za slučaj kada otpad iz Dodatka III ovoga Pravilnika preuzima tvrtka koja obavlja energetsku oporabu određenog otpada upisuje se: oznaka i broj upisa u očevidnik energetskih oporabitelja određenog otpada (npr. ENO-111),

– za slučaj kada otpad preuzima tvrtka temeljem dozvole za gospodarenje otpadom upisuje se D-KLASA te odgovarajuće dozvole (npr. D-UP/I-111-11/11-11/111).

DATUM PREUZIMANJA POŠILJKE – upisuje se kalendarski datum kad je osoba koja preuzima otpad preuzela odgovarajuću pošiljku otpada od osobe koja predaje otpad ili od prijevoznika u obliku DD/MM/GGGG (gdje »D.D.« označava redni broj dana u mjesecu, »MM« redni broj mjeseca u godini i »GGGG« označava godinu).

ADRESA ODREDIŠTA – upisuje se adresa lokacije gospodarenja otpadom na kojoj se preuzima otpad. Prijevoznik otpada ovjerom Pratećeg lista, na odgovarajućem mjestu u dijelu C, potvrđuje da je tvrtki koja preuzima otpad i koja je ovlaštena preuzeti otpad koji čini tu pošiljku otpada, u trenutku određenom vremenom predaje pošiljke i na lokaciji određenoj adresom odredišta.

PREUZEO – upisuje se ime i prezime osobe koja je preuzela otpad i u nastavku na praznu crtu ovjerava se vlastoručnim potpisom. Preuzimanje pošiljke otpada i ovjeru radi osoba odgovorna za zastupanje tvrtke koja preuzima otpad ili osoba koju je za to ovlastila osoba odgovorna za zastupanje te tvrtke. Pravna osoba ili fizička osoba – obrtnik koji je ovlašten preuzeti odgovarajuću pošiljku otpada (tvrtka koja preuzima otpad), ovjerom Pratećeg lista (dio C) potvrđuje da je preuzela pošiljku otpada na adresi odredišta.

PRIJEVOZNIK PREDAO: upisuje se ime i prezime vozača i u nastavku na praznoj crti ovjerava vlastoručnim potpisom, čime prijevoznik potvrđuje da je tvrtki koja je ovlaštena za preuzimanje otpada predao otpad koji čini tu pošiljku na datum određen pratećim listom i na lokaciji određenoj adresom odredišta.

**DIO D – PODACI O PRIJEVOZNIKU OTPADA**

Upisuju se podaci o osobi koja prevozi otpad: tvrtka, osobni identifikacijski broj (OIB), adresa sjedišta, ime i prezime kontakt osobe i kontakt podaci (broj telefona, mobitela, fax-a, e-mail).

BROJ UPISA U OČEVIDNIK PRIJEVOZNIKA – upisuje se »broj upisa« osobe koja prevozi otpad sukladno podatku u Očevidniku prijevoznika otpada.

NAČIN PRIJEVOZA – upisuje se sljedeća oznaka:

C za cestovni prijevoz,

Ž za željeznički prijevoz,

M za prijevoz morem,

Z za prijevoz zrakom,

R za prijevoz unutarnjim plovnim putem.

REGISTARSKA OZNAKA – upisuje se registarska oznaka sredstva kojim se obavlja prijevoz.

NAPOMENA

Upisuju se informacije koje se smatraju značajnim za pošiljku otpada, ispravak određenih podataka i sl., podaci u vezi određene oznake fizikalnog svojstva otpada, podaci u vezi povrata otpada, podaci o prijevozu otpada za vlastite potrebe te popis priloga koji čine sastavni dio pratećeg lista. Polje napomena mora biti na odgovarajući način potpisano i ovjereno.